EXCLUSIV Purtătorul de cuvânt al ALDE european, după ce liberalii austrieci au cerut excluderea partidului lui Tăriceanu: Situația din România va fi discutată pe 7 septembrie la Bruxelles

Situația din România va fi discutată în cadrul ALDE european în septembrie, după ce șefa liberalilor austrieci, a solicitat excluderea partidului condus de Călin Popescu Tăriceanu din familia europeană, acuzându-l că acționează ”împotriva intereselor și valorilor” promovate de ALDE european prin refuzul de a părăsi coaliția cu PSD.

Purtătorul de cuvânt al ALDE european, Didrik de Schaetzen, a declarat pentru G4Media.ro că solicitarea șefei liberalilor austrieci a fost înregistrată, iar situația din România va fi discutată pe 7 septembrie, într-o ședință a Biroului partidului.

Precizarea integrală făcută de purtătorul de cuvânt al ALDE european:

”Vă confirm că la Biroul ALDE a fost înregistrată solicitarea NEOS (Noua Austrie și Forumul Liberal – n. red.) în ceea ce privește ALDE din România.

La jumătatea lunii mai a acestui an, conducerea ALDE (european – n. red.) a trimis o delegația la București, ai cărei membri au avut discuții cu un număr mare de interlocutori români. Concluzia la care s-a ajuns a fost că toate taberele sunt de acord că legislația din domeniul judiciar trebuie revizuită, cei mai mulți fiind de acord că în prezent Justiția este independentă de politic.

Din nefericire, România este afectată de un număr foarte mare de cazuri de corupție în rândul partidelor politice. În timp ce foarte multe acuzații sunt justificate și au condus la condamnări, există de asemenea multe cazuri unde acuzațiile inițiale s-au dovedit a fi motivate politic și au dus la achitări.

ALDE european va monitoriza în continuare îndeaproape situația din România și va reanaliza modificările aduse legislației din Justiție în lumina recentelor recomandări făcute de Comisia de la Veneția.

Situația din România va fi discutată la ședința Biroului ALDE european, care va avea loc pe 7 semtembrie la Bruxelles”.

Precizările purtătorului de cuvânt al ALDE european vin la solicitarea G4Media.ro după ce șefa liberalilor austrieci (NEOS – Noua Austrie și Forumul Liberal), Beate Meinl-Reisinger, i-a adresat, luni, o scrisoare președintelui ALDE, Hans van Baalen, în care solicită verificarea ”de urgență a aplicabilității art. 9 din statutul ALDE partidului membru român”, transmite agenția de presă APA.

Respectivul articol se referă la posibilitatea excluderii unor membri care acționează ”împotriva intereselor și valorilor” grupului. Șefa NEOS a criticat dur ”refuzul liberal-democraților români” de a părăsi coaliția de guvernare sau măcar de a se delimita de partenerul social-democrat, ‘zguduit de scandaluri de corupție’.

Potrivit unor surse, toate partidele austriece, de la guvernare sau din opoziție, fac de ieri presiuni uriașe asupra șefului socialiștilor austrieci (SPÖ) , fostul cancelar Christian Kern, în vederea adoptării unei poziții asemănătoare în privința PSD.

(Foto: Inquam Photos / Alexandru Busca)